এর আগে তো আপনাকে অ্যাকশন করতে দেখা যায়নি...‘বাগী’ই প্রথম। কেমন অভিজ্ঞতা?
ছবিটার সবচেয়ে বড় হাইলাইট তো অ্যাকশনই। ট্রেলার দেখলেই বোঝা যায় সেটা। প্রথমে যখন শুনেছিলাম অ্যাকশন ফিল্ম— নার্ভাস হয়ে গিয়েছিলাম, সত্যি বলছি! তারপর সাবির স্যার (সাবির খান, পরিচালক) বললেন কিল-ঘুষি-লাথি মারার কাজটা আমিও করতে পারব! তখন থেকে উত্তেজনায় ভুগছি। নতুন কিছু করার উত্তেজনা। ‘এবিসি়ডি টু’র পর আবার একটা প্রজেক্টে নতুন কিছু করতে পারাটা দারুণ সুযোগ আমার কাছে। 
এরপর কি আরও অ্যাকশন ছবি করতে আগ্রহী হবেন?
হয়তো হব। দেখুন, ইন্ডাস্ট্রিতে অভিনেত্রীরা যে খুব ঘন ঘন অ্যাকশন ছবি করেন এমন না। ফলে দর্শকও যদি দেখেন একজন মেয়ে স্ক্রিনে মারপিট করছে, তাঁদেরও ভাল লাগবে। নারীচরিত্রগুলোও সে ক্ষেত্রে একটু অন্যভাবে বানাবেন পরিচালক বা গল্পকারেরা। ফলে সব দিকেই নতুন কিছু করার সম্ভাবনা থাকছে।
টাইগার শ্রফের তো স্কুলে পড়ার সময় আপনার উপর ক্রাশ ছিল। সেট’এও তার নমুনা পেলেন নাকি?
(হাসি) টাইগার কিন্তু আমাকে কোনওদিন ওর ক্রাশের ব্যাপারে কিছু বলেনি। ওর একটা সাক্ষাৎকারেই দেখেছিলাম ব্যাপারটা। তারপর ওকে বলেওছিলাম, যে আমি কেন জানতে পারিনি ব্যাপারটা! টাইগার বলেছিল, ও খুব লাজুক ছিল তাই আর বলে উঠতে পারেনি। যাই হোক, এক স্কুলে পড়তাম, আমাদের বাবারা পরস্পরকে চিনতেন— ফলে ওর সঙ্গে বরাবরই বেশ কমফর্টেবল আমি। এখন একসঙ্গে কাজ করাটাও বেশ মসৃণ হয়েছে। টাইগার খুব শান্ত। ফোকাস্‌ড। আবার রসিকতা করতেও ছাড়ে না! টাইগার খুব নিয়ম মেনে চলে। ঘুমোতে যেতে রাত করে না। তাড়াতাড়ি উঠে পড়ে। জাঙ্ক ফুড খায় না। আমি কিন্তু একদম ও রকম নই। আমার সামনে কেউ এক প্লেট গোলাপজামুন নিয়ে এলে মনে মনে আমায় নিজের গালে কম করে ১২ বার থাপ্পড় কষাতে হয়! তার পরেও দেখা যায় টপাটপ খেয়ে ফেললাম ক’টা! খাবারের ব্যাপারে আমার কোনও নিয়ন্ত্রণই থাকে না নিজের উপর।
সেট’এ ঝগড়া করেছেন?
নাহ্‌! একদমই না। টাইগার খুবই মিষ্টি স্বভাবের মানুষ।
আপনি কখনওই কোনও সহ-অভিনেতার সঙ্গে ঝগড়া করেন না?
বরুণ (ধবন) বা আদিত্যের (রায় কপূর) সঙ্গে টুকটাক লেগে যেত মাঝে মাঝে। কিন্তু সেটাও তুই-আমার-খাবার-কেন-খেলি টাইপের! 
আপনার হাতে এখন চারটে ছবি। চারটেই প্লট বা চরিত্রে আলাদা। সচেতনভাবেই এক্সপেরিমেন্ট করছেন?
না রে বাবা! কাজগুলো পর পর যেভাবে এসেছে, সেভাবেই সই করেছি। ব্যাপারটা তো ভালই! প্রত্যেকটাই আলাদা। ‘রক অন টু’এর সঙ্গে ‘বাগী’র কোনও মিল নেই। ‘ওকে জানু’ এক রকম ছবি, আবার ‘হাফ গার্লফ্রেন্ড’এর মজাটা অন্য। 
তিনটে ছবিতে একশো কোটির বাজি জিতেছেন (‘আশিকি টু’, ‘এক ভিলেন’, ‘এবিসিডি টু’)। চাপ মনে হয়?
দেখুন, বক্স অফিসের হিসেব যদি দেন তার মানে, ওই নির্দিষ্ট ছবিটা দেখতে দর্শকের ভিড় একটু বেশি হয়েছিল। আমি এটাকে এভাবে দেখি। বেশি লোকে ছবিটা দেখেছে মানে, তাদের সকলের কাছে আমি পৌঁছতে পেরেছি। প্রেশার তো সব সময়ই থাকবে। সেটা ছবি পর পর হিট হোক বা ফ্লপ। সুতরাং এই চাপটা নিয়ে বেকার সময় নষ্ট করে তো লাভ নেই। তার চেয়ে বরং এই চাপটা নেওয়া ভাল, যে পর পর ছবিতে নিজেকে ছাপিয়ে যেতে পারব কি না!
কিন্তু বক্স অফিসে সা‌ফল্য পাচ্ছেন বলেই তো প্রযোজকেরা আসছেন বড় প্রজেক্টের প্রস্তাব নিয়ে, তাই না?
সেটা একটা কারণ বটেই। কিন্তু নিজের উপর যদি বিশ্বাস না থাকে, কাজটা ভাল করে করার পণ না থাকে— কেউ আসবেন না আর! সফল অভিনেতা হিসেবে একটা নাম হতে পারে এই ছবিগুলোয় কাজ করে। তবে সেটাই প্রযোজকদের আমার কাছে আসার একমাত্র কারণ নয়। চরিত্রের সঙ্গে যতক্ষণ না খাপ খাচ্ছি, কাজ কেউ এমনি দেবেন না। বাট আই উইশ আই গেট মোর স্পেশ্যাল ফিল্মস টু বি আ পার্ট অফ।
এর আগে আপনি একবারও হিরো রিপিট করেননি...এই নিয়ে আদিত্যের সঙ্গেই দ্বিতীয়বার জুটি বাঁধলেন ‘ওকে জানু’তে। আপনারা কি ফের একসঙ্গে?
শুনুন, ব্যাপারটা স্রেফ ঘটে গিয়েছে। সম্ভবত সময় এবং বাকি সবটা ম্যাচ করেছে বলেই আমাদের কাস্ট করা হয়েছে। এতে অন্য কোনও ফান্ডা নেই। আমাদের দু’জনেরই চিত্রনাট্য পছন্দ হয়েছিল, তাই করতে রাজি হয়ে গিয়েছিলাম। 
‘রক অন টু’এর কাজ শেষ?
প্রায় শেষই বলতে পারেন। মাত্র কয়েকদিনের কাজ বাকি। অগস্টের মধ্যে ট্রেলার মুক্তি পেয়ে যাবে। আর ছবি মুক্তি পেতে নভেম্বর।
‘রক অন টু’এ তো প্লেব্যাকও করেছেন আপনি! 
নিজের সবক’টা গান গেয়েছি! আমি তো গাইতে পেলে বর্তে যাই! 
ক’টা গাইলেন?
তিন-চারটে বোধহয়। তবে গোটা ছবিতে মোট ক’টা গান আছে, সেটা আর মনে নেই!
ফারহানের প্রেমিকার চরিত্রে তো নেই আপনি...?
নাহ্‌...আমরা প্রেমিক-প্রেমিকা নই! (একটু চিন্তা-চিন্তা মুখ করে) কিন্তু আপনাকে কতটা বলব বুঝতে পারছি না...(অট্টহাসি)!
‘ওকে জানু’র কাজ কেমন এগোচ্ছে?
ভালই। ফার্স্ট শি়ডিউল সবে শেষ হয়েছে। বেশ মজা করে কাজ করেছি। ‘আশিকি টু’র সেট’এর পরিবেশ খুব গম্ভীর ছিল! হাসব কতটা, সেটাও মেপে ঠিক করতে হচ্ছিল। এখানে তো সে রকম নয়। দু’জনেই বেশ সুখী মানুষের চরিত্র করছি (হাসি)। পরিচালক শাদ আলিও দারুণ মানুষ!
‘হাফ গার্লফ্রেন্ড’এর জন্য কীভাবে প্রস্তুতি নিচ্ছেন?
বাস্কেটবলটা শিখে ফেলতে হবে তাড়াতাড়ি। আমি আর অর্জুন (কপূর) তাড়াতাড়িই একসঙ্গে প্র্যাকটিস শুরু করব। ছবিতে আমি দিল্লির মেয়ে। তো ব্যাপারটা বেশ ইন্টারেস্টিং হবে আশা করছি। মোহিতের (সুরি, পরিচালক) বাড়িতে এর মধ্যেই একদিন চেতন ভগতের সঙ্গে একটা মিটিং ছিল। উনি বলছিলেন, ওঁর চেনা একজন দিল্লির মেয়ের সঙ্গে আমার দেখা করাবেন। জাস্ট টু অবজার্ভ হার।
বইটা প়ড়েছেন নাকি?
এখনও পড়া হয়নি। পড়ব। কিন্তু চরিত্রটা তো আমার মতো করে করব। কিছুটা পাল্টাতেও পারি। অবশ্য তার একটা যুক্তিও থাকতে হবে।
আপনি ‘ডন থ্রি’ করছেন নাকি?
নাহ্‌। প্রস্তাব আসেনি আমার কাছে। ছবির কাজ শুরু হয়েছে কি না, সেটাও জানি না।
এখন আর কোনও কাজের প্রস্তাব আছে?
চিত্রনাট্য পড়ছি। ভালও লেগেছে দু’একটা। তবে এখন বেশি কিছু বলা যাবে না। এই বছরের শেষ পর্যন্ত বড্ড ব্যস্ত থাকব। মাই প্লেট ইজ কোয়াইট ফুল! ক্যামেরার সামনে থাকতে দারুণ লাগে। কিন্তু ছুটিও উপভোগ করি। একটা হলিডে খুব দরকার। সময়টাই তো হয়ে উঠছে না!